पीएम मोदी की सुरक्षा में चूक : अकाली नेता मजीठिया का खुलासा, DGP चट्टोपाध्याय पर लगाए ये गंभीर आरोप
मजीठिया ने प्रेस कॉन्फ्रेंस करके दावा किया कि पूर्व DGP सिद्धार्थ चट्टोपाध्याय के गैंगस्टर से संबंध हैं और मोदी की सुरक्षा में चूक केस में डीजीपी सिद्धार्थ चट्टोपाध्याय के रोल की एनआईए जांच होनी चाहिए।
चंडीगढ़:  पंजाब के फिरोजपुर में 5 जनवरी को पीएम मोदी की सुरक्षा में चूक पर बहुत बड़ा खुलासा हुआ है। अकाली दल के नेता विक्रम सिंह मजीठिया ने दावा किया कि पीएम के फिरोजपुर दौरे से पहले उस वक्त के DGP सिद्धार्थ चट्टोपाध्याय ने एक गैंगस्टर से बात की थी। मजीठिया ने कॉल रिकॉर्डिंग का हवाला देकर दावा किया कि DGP चट्टोपाध्याय ने गैंगस्टर से बातचीत में कहा था कि 3-4 दिन में मोदी को सबक सिखा देंगे।मजीठिया ने प्रेस कॉन्फ्रेंस करके दावा किया कि पूर्व DGP सिद्धार्थ चट्टोपाध्याय के गैंगस्टर से संबंध हैं और मोदी की सुरक्षा में चूक केस में डीजीपी सिद्धार्थ चट्टोपाध्याय के रोल की एनआईए जांच होनी चाहिए। आपको बता दें कि पंजाब के दौरे पर गए प्रधानमंत्री नरेंद्र मोदी की सुरक्षा में बुधवार को उस वक्त चूक की घटना हुई, जब फिरोजपुर में कुछ प्रदर्शनकारियों ने उस सड़क मार्ग को अवरुद्ध कर दिया जहां से उन्हें गुजरना था। इस वजह से प्रधानमंत्री एक फ्लाईओवर पर करीब 20 मिनट तक फंसे रहे। घटना के बाद प्रधानमंत्री किसी कार्यक्रम में शामिल हुए बिना दिल्ली लौट आए। हालांकि, पंजाब के मुख्यमंत्री चरणजीत सिंह चन्नी ने कहा कि प्रधानमंत्री की सुरक्षा में कोई चूक नहीं हुई और इसके पीछे कोई राजनीतिक मंशा नहीं थी। उन्होंने स्पष्ट शब्दों में कहा कि उनकी सरकार किसी भी जांच को तैयार है। उधर इस घटना के बाद राजनीतिक बयानबाजी भी तेज हो गई। बीजेपी के सभी बड़े नेताओं ने पंजाब की कांग्रेस सरकार की मंशा पर सवाल उठाने शुरू कर दिए थे। कांग्रेस और बीजेपी के बीच जमकर बयानबाजी हुई थी। बीजेपी अध्यक्ष जेपी नड्डा ने ट्वीट कर चन्नी सरकार पर निशाना साधा था और पीएम मोदी की सुरक्षा में चूक के लिए राज्य की चन्नी सरकार को जिम्मेदार ठहराया था।